กฎกระทรวงกฎกระทรวงฉบับที่๕ (พ.ศ. ๒๕๔๐)ออกตามความในพระราชบัญญัติการประกอบธุรกิจเงินทุนธุรกิจหลักทรัพย์และธุรกิจเครดิตฟองซิเอร์พ.ศ.๒๕๒๒------------- อาศัยอำนาจตามความในมาตรา๗ (๒) และ (๔) และมาตรา ๙แห่งพระราชบัญญัติการประกอบธุรกิจเงินทุน ธุรกิจหลักทรัพย์และธุรกิจเครดิตฟองซิเอร์พ.ศ. ๒๕๒๒ และมาตรา ๘ วรรคสี่แห่งพระราชบัญญัติการประกอบธุรกิจเงินทุน ธุรกิจหลักทรัพย์ และธุรกิจเครดิตฟองซิเอร์ พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติการประกอบธุรกิจเงินทุน ธุรกิจหลักทรัพย์และธุรกิจเครดิตฟองซิเอร์ (ฉบับที่ ๒) พ.ศ. ๒๕๓๕รัฐมนตรีว่าการกระทรวงการคลังออกกฎกระทรวงไว้ ดังต่อไปนี้ ข้อ๑การขอรับใบอนุญาตประกอบธุรกิจเงินทุนประเภทอื่นเพิ่มเติมจากประเภทที่ได้รับอนุญาตไว้แล้ว ให้เป็นไปตามหลักเกณฑ์วิธีการ และเงื่อนไขที่กำหนดไว้ในกฎกระทรวงนี้ ข้อ๒บริษัทเงินทุนที่จะขอรับใบอนุญาตประกอบธุรกิจเงินทุนประเภทอื่นเพิ่มเติมจากประเภทที่ได้รับอนุญาตไว้แล้วจะต้องเป็นบริษัทเงินทุน ดังต่อไปนี้ (๑)ได้รับอนุญาตให้ประกอบแต่เฉพาะธุรกิจเงินทุนและหรือให้ประกอบธุรกิจอื่นตามมาตรา ๒๐ (๖)แห่งพระราชบัญญัติการประกอบธุรกิจเงินทุน ธุรกิจหลักทรัพย์ และธุรกิจเครดิตฟองซิเอร์ พ.ศ. ๒๕๒๒ (๒)เป็นบริษัทมหาชนจำกัด (๓)มีทุนจดทะเบียนและทุนชำระแล้วเป็นไปตามที่กฎหมายกำหนด (๔)มีเงินกองทุนสุทธิไม่ต่ำกว่าหนึ่งร้อยห้าสิบล้านบาท และสามารถดำเนินการเพิ่มทุนจดทะเบียนและทุนชำระแล้วอีกหนึ่งร้อยล้านบาทต่อใบอนุญาตที่ได้รับเพิ่มเติมแต่ละประเภทได้ภายในเวลาที่รัฐมนตรีกำหนดเว้นแต่จะมีเงินกองทุนสุทธิไม่ต่ำกว่าห้าร้อยล้านบาทณ วันที่ยื่นคำขอ (๕)มีประวัติผลการดำเนินงานดีและมีฐานะการเงินมั่นคง (๖)มีการบริหารงานและผู้บริหารงานที่มีประสิทธิภาพ มีการจัดการที่รอบคอบและเชื่อถือได้ รวมทั้งมีระบบบัญชีระบบควบคุมภายในและระบบติดตามหนี้ที่มีประสิทธิภาพ (๗)มีความพร้อมที่จะประกอบธุรกิจเงินทุนประเภทอื่นที่ขอรับใบอนุญาตเพิ่มเติมได้ โดยพิจารณาจากแผนการประกอบธุรกิจการเตรียมการด้านบุคคลากร เครื่องมือและอุปกรณ์ (๘)ปฏิบัติตามกฎหมายและคำสั่งของทางการอย่างเคร่งครัด เงินกองทุนสุทธิตามวรรคหนึ่งหมายความว่าเงินกองทุนหักด้วยสินทรัพย์ที่ไม่มีราคาหรือเรียกคืนไม่ได้และสินทรัพย์ที่สงสัยว่าจะไม่มีราคาหรือเรียกคืนไม่ได้ตามที่ธนาคารแห่งประเทศไทยประกาศกำหนดส่วนที่ไม่ได้ตัดออกจากบัญชีและที่ไม่ได้กันเงินสำรอง ข้อ๓คำขอรับใบอนุญาตต้องมีรายการและเอกสารประกอบตามที่รัฐมนตรีกำหนด โดยอย่างน้อยต้องมีรายการและเอกสารประกอบ ดังต่อไปนี้ (๑)วัน เดือน ปี ที่ยื่นคำขอรับใบอนุญาต (๒)ชื่อบริษัทเงินทุนที่ยื่นคำขอรับใบอนุญาต (๓)ทุนจดทะเบียนและทุนชำระแล้วในปัจจุบัน (๔)ประเภทธุรกิจเงินทุนที่ได้รับอนุญาตอยู่ในปัจจุบัน (๕)ประเภทธุรกิจเงินทุนที่ขอรับใบอนุญาตเพิ่มเติม (๖)สถานที่ตั้งสำนักงานใหญ่และสำนักงานสาขา (ถ้ามี) (๗)ประมาณการงบการเงินล่วงหน้าเป็นรายไตรมาสสองปี และเป็นรายปี รวมสามปี (๘)แผนการดำเนินงานและโครงการดำเนินธุรกิจตามประเภทของธุรกิจเงินทุนที่ขอรับใบอนุญาตเพิ่มเติม (๙)เอกสารที่เกี่ยวกับวิธีปฏิบัติทางด้านการบัญชี การควบคุมภายในและการติดตามหนี้สิน (๑๐)สำเนางบดุลและบัญชีกำไรขาดทุนสำหรับรอบบัญชีในระยะสามปีหลังสุดที่ผู้สอบบัญชีรับรองแล้ว (๑๑)สำเนาใบอนุญาตประกอบธุรกิจเงินทุน (๑๒)สำเนาหนังสือบริคณห์สนธิของบริษัท (๑๓)สำเนาข้อบังคับของบริษัท (๑๔)สำเนาทะเบียนรายชื่อผู้ถือหุ้นของบริษัท การยื่นคำขอรับใบอนุญาตตามวรรคหนึ่งให้ยื่นคำขอรับใบอนุญาตต่อรัฐมนตรีโดยยื่นผ่านธนาคารแห่งประเทศไทย ข้อ๔ในกรณีที่รัฐมนตรีเห็นสมควรอนุญาตและออกใบอนุญาตประกอบธุรกิจเงินทุนประเภทอื่นเพิ่มเติม ให้ใบอนุญาตที่รัฐมนตรีออกให้นั้นมีผลใช้บังคับตั้งแต่วันที่ได้มีการออกใบอนุญาตเว้นแต่กรณีที่รัฐมนตรีกำหนดเงื่อนไขให้เพิ่มทุนอีกหนึ่งร้อยล้านบาทต่อใบอนุญาตแต่ละประเภทที่ได้รับเพิ่มเติมภายในเวลาที่กำหนดนับแต่วันที่ออกใบอนุญาตให้ใบอนุญาตนั้นมีผลใช้บังคับตั้งแต่วันที่มีการจดทะเบียนเปลี่ยนแปลงทุนชำระแล้วตามกฎหมายว่าด้วยบริษัทมหาชนจำกัดแต่หากมิได้มีการจดทะเบียนภายในเวลาที่กำหนด ให้การอนุญาตของรัฐมนตรีเป็นอันสิ้นสุดลง ข้อ๕ให้กำหนดค่าธรรมเนียมตามอัตราดังต่อไปนี้ (๑)คำขอรับใบอนุญาตประกอบธุรกิจเงินทุนเพิ่มเติม ชุดละ ๕๐๐ บาท (๒)ใบอนุญาตประกอบธุรกิจเงินทุน ประเภทละ ๑๐,๐๐๐ บาท ให้ไว้ณ วันที่ ๒๓ เมษายน พ.ศ. ๒๕๔๐ อำนวย วีรวรรณ รัฐมนตรีว่าการกระทรวงการคลัง+-----------------------------------------------------------------------------------------------------+หมายเหตุ :- เหตุผลในการประกาศใช้กฎกระทรวงฉบับนี้ คือโดยที่เป็นการสมควรส่งเสริมให้บริษัทเงินทุนที่ได้รับใบอนุญาตให้ประกอบธุรกิจเงินทุนไม่ครบทุกประเภทได้มีโอกาสขอรับใบอนุญาตประกอบธุรกิจเงินทุนประเภทอื่นเพิ่มเติมจากประเภทที่ได้รับอนุญาตไว้แล้วเพื่อเสริมสร้างความมั่นคงให้แก่ระบบสถาบันการเงินและเพื่อสนับสนุนให้บริษัทเงินทุนหลักทรัพย์แยกธุรกิจเงินทุนและธุรกิจหลักทรัพย์ออกจากกันจึงจำเป็นต้องออกกฎกระทรวงนี้[รก.๒๕๔๐/๑๕ก/๗/๑๒พฤษภาคม ๒๕๔๐]